ઘર ચલાવવા માટે આજીવિકા હોવી તો અનિવાર્ય હતી એટલે કહેવાતા પત્રકારત્વને બદલે સ્પષ્ટપણે કમર્શિયલ એવી એડવર્ટાઇઝિંગની દુનિયામાં કોપીરાઇટિંગ શરૂ કર્યું. ત્યાં જંપ ન થયો એટલે સ્વૈચ્છિક સંસ્થામાં પત્રકારત્વ અને માહિતીના આદાન-પ્રદાનનો તાલમેલ બેસાડવાનો પ્રયાસ કર્યો. પછી પરદેશની એક કંપની મારફતે ગાંધીનગરની એક સરકારી સંસ્થામાં પણ કમ્યુનિકેશન કન્સલ્ટન્ટ તરીકે કામ કર્યું. ત્યાં સરકારી પ્રકાશનોમાં તદ્દન અલગ પડે એવા એક દ્વિમાસિક (‘લોકસંવાદ’)ને મૂળમાંથી વિક્સાવ્યું. એ દરમિયાન, એ સંસ્થાની વેબસાઇટ અને તેનું કન્ટેન્ટ તૈયાર કરવાના કામે ઇન્ટરનેટ જગતનો નજીકનો પરિચય કેળવાતો ગયો.